# **DIRECȚIA PATRIMONIU**

**DIRECȚIA JURIDICǍ, RESURSE UMANE, ACHIZIȚII PUBLICE**

**NR. 49502/22.05.2025**

**R A P O R T**

la Proiectul de hotărâre privind aprobarea trecerii din domeniul public în domeniul privat al Municipiului Bistriţa a imobilului-teren identificat în CF nr.76906 Bistrița și transmiterea acestuia în administrarea

societății Business Park Bistrița Sud S.R.L.

Prin adresa nr.36/22.05.2025, înregistrată la Primăria municipiului Bistrița cu nr. 49477/22.05.2025 societatea Business Park Bistriţa Sud SRL prin administrator Magda Ioan, aduce la cunoștință faptul că prin contractul de transfer de activitate/afacere nr.1 din 14.04.2025 s-a cesionat afacerea societății Lucrări Drumuri și Poduri S.A., astfel că pot executa activități de construcție a drumurilor și podurilor, precum și activități de întreținere a acestora.

Conform prevederilor din contract au fost transferate și instalațiile montate la punctul de lucru al cedentei, situat în loc. Beclean, strada Someșului, respectiv cântar, instalație de fabricat asfalt și instalație de betoane.

În luna aprilie 2025 terenul situat în loc. Beclean a fost vândut, ultima plată fiind făcută de către cumpărător în data de 13.05.2025, iar conform contractului de vânzare-cumpărare încheiat de către administratorul judiciar, termenul de eliberare a spațiului valorificat este de 3 luni de la data ultimei plăți.

În procesul de producție stația de betoane și cântarul sunt absolut necesare, iar pentru reinstalarea lor e necesară obținerea unor avize de la Apele Române, Direcția de Sănătate, Ministerul Mediului și obținerea autorizațiilor de construcție.

Pentru evitarea dublării costurilor se solicită cu celeritate analiza posibilității de alocare a unui teren pretabil deschiderii unui punct de lucru în vederea montării instalațiilor mai sus menționate și autorizării ei conform legii.

În acest sens a fost identificat imobilul-teren în suprafață de 29.645 mp, categoria de folosință neproductiv, situat în extravilanul municipiului Bistrița, identificat în CF 76906 Bistrița, în imediata apropiere a Parcului Industrial Bistrița Sud, în proprietatea publică a Municipiului Bistrița.

Proiectul propune trecerea din proprietatea publică în propietatea privată a Municipiului Bistrița a imobilului-teren în cauză, ca urmare a dezafectării de la utilitatea publică și transmiterea acestuia în administrarea societăţii Business Park Bistriţa Sud S.R.L. în scopul mutării instalațiilor și desfăşurării în bune condiţii a activității preluate de la societatea Lucrări Drumuri și Poduri SA, ca urmare a transferului de activitate/afacere, respectiv a ramurii ce constă în activitatea specializată și organizată în construcția drumurilor și autostrăzilor, precum și alte activități conexe.

În contextul legislaţiei actuale art.129 alin.(1) din Ordonanţa de urgenţă a Guvernului nr.57/2019 privind Codul Administrativ, menţionează *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* el exercitând inclusiv atribuții privind la administrarea domeniului public și privat al unității administrativ-teritoriale și ”d) atribuţii privind gestionarea serviciilor de interes local” aprobând strategiile de dezvoltare economică, social și de mediu a unității administrativ-teritoriale, conform alin.4 lit.e) al aceluiași articol.

De asemenea, conform art.361 alin.(2) din același act normativ *“trecerea unui bun din domeniul public al unei unităţi administrativ-teritoriale în domeniul privat al acesteia se face prin hotărâre a consiliului judeţean, respectiv a Consiliului General al Municipiului Bucureşti ori a consiliului local al comunei, al oraşului sau al municipiului, după caz, dacă prin lege nu se dispune altfel.”*

Art.864 din Codul civil prevede că *„dreptul de proprietate publică se stinge dacă bunul a pierit sau a trecut în domeniul privat, dacă a încetat uzul şi interesul public, cu respectarea condiţiilor prevăzute de lege”.*

Raportat la cele menționate mai sus, hotărârea adoptată va constitui titlu necesar pentru înscrierea imobilului în proprietatea Municipiului Bistrița, domeniul privat, urmând ca după finalizarea formalităților de publicitate și carte funciară acesta să fie transmis în administrarea societăţii Business Park Bistriţa Sud S.R.L. în scopul mutării instalațiilor și desfăşurării în bune condiţii a activității preluate de la societatea Lucrări Drumuri și Poduri SA, respectiv a ramurii ce constă în activitatea specializată și organizată în construcția drumurilor și autostrăzilor.

Contractul de administrare încheiat între Municipiul Bistrița și societatea Business Park Bistriţa Sud SRL se va completa în mod corespunzător cu bunul imobil menționat în prezentul proiect, prin act aditional.

Raportat la cele prezentate mai sus, în temeiul prevederilor Codului Administrativ, ale Noului Cod Civil, considerăm că sunt îndeplinite condițiile legale pentru ca Proiectul de hotărâre privind aprobarea trecerii din domeniul public în domeniul privat al Municipiului Bistriţa a imobilului-teren identificat în CF 76906 Bistrița și transmiterea acestuia în administrarea societății Business Park Bistrița Sud S.R.L., în forma prezentată de inițiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Alina IONESCU Dumitru Matei CINCEA**

A.I./C.S.C./2ex.